Ενημέρωση Τύπου

**90 Χρόνια Πειραματικό Σχολείο: Mεγάλη επετειακή εκδήλωση από τον Σύλλογο Αποφοίτων**

* ***Το Σάββατο, 30.3.2019, στις 17.30 στη Μεγάλη Αίθουσα Τελετών του ΕΚΠΑ***
* ***Κεντρική ομιλήτρια η κ. Άννα Διαμαντοπούλου***

Αθήνα, 27 Μαρτίου 2019. Ο Σύλλογος Αποφοίτων του Πειραματικού Σχολείου Πανεπιστημίου Αθηνών (ΠΣΠΑ), του παλαιότερου Πειραματικού Σχολείου της χώρας, στο πλαίσιο των επετειακών δράσεων για τη συμπλήρωση 90 ετών από την ίδρυσή του, διοργανώνει την κεντρική εορταστική εκδήλωση στις 30.03.2019, ημέρα Σάββατο και ώρα 17.30, στην Μεγάλη Αίθουσα Τελετών του Εθνικού και Καποδιστριακού Πανεπιστημίου Αθηνών (ΕΚΠΑ).

Την εκδήλωση θα προσφωνήσουν ο Πρύτανης του ΕΚΠΑ Καθηγητής Μελέτιος-Αθανάσιος Δημόπουλος και η Διευθύντρια του ΠΣΠΑ κ. Ελένη Δανίλη, ενώ εκ μέρους των αποφοίτων του ΠΣΠΑ χαιρετισμούς θα απευθύνουν ο Ομότιμος Καθηγητής του ΕΚΠΑ κ. Χρήστος Μπαρτσόκας, ως εκπρόσωπος της Τιμητικής Οργανωτικής Επιτροπής του εορτασμού και ο δικηγόρος κ. Ιωάννης Βαρότσος, Πρόεδρος του Συλλόγου Αποφοίτων.

Το πρώτο μέρος της εκδήλωσης θα είναι αφιερωμένο στην ανάδειξη των ιδιαίτερων χαρακτηριστικών του Σχολείου, όπως προκύπτουν από την ιστορία του ΠΣΠΑ αλλά και από τις αναμνήσεις και τις αφηγήσεις των αποφοίτων του. Το δεύτερο μέρος περιλαμβάνει την κεντρική ομιλία της εκδήλωσης, από την πρώην Υπουργό Παιδείας και Θρησκευμάτων κ. Άννα Διαμαντοπούλου και θα ολοκληρωθεί με απονομή τιμητικών διακρίσεων σε διακεκριμένα μέλη της κοινότητας του ΠΣΠΑ.

Την εκδήλωση θα πλαισιώσει μουσικά το Γυναικείο φωνητικό σύνολο Cantus Arte του Μακεδονικού Κέντρου Σύγχρονης Τέχνης.

*Για περισσότερες πληροφορίες:*

*Γιάννης Τριανταφύλλου,* *ytriantafyllou@gmail.com**, 6937252420*

*Δημήτρης Ρούλιας,* *droulias@outofthebox.gr**, 6946799501*

*\*\*\* Η εκδήλωση είναι ανοικτή για τους Εκπροσώπους του Τύπου\*\*\**

***Σχετικά με το Πειραματικό Σχολείο Πανεπιστημίου Αθηνών***

Το ΠΣΠΑ, που, σημειωτέον, λειτουργεί στο ίδιο κτήριο επί 90 χρόνια, στη γωνία των οδών Σκουφά και Λυκαβηττού, απέναντι από τον Ι.Ν. Αγίου Διονυσίου του Αρεοπαγίτου, ιδρύθηκε το 1929 με πρωτοβουλία του Καθηγητή Παιδαγωγικής Νικόλαου Εξαρχόπουλου, ο οποίος διετέλεσε Πρύτανης του Πανεπιστημίου Αθηνών και Πρόεδρος της Ακαδημίας Αθηνών, αποτέλεσε δε, από την ίδρυσή του, επιστημονικό εργαστήριο του Πανεπιστημίου Αθηνών για την προαγωγή της Παιδαγωγικής Επιστήμης.

Στην πορεία του χρόνου, το ΠΣΠΑ εξελίχθηκε σ’ ένα από το κορυφαία δημόσια σχολεία στην νεώτερη ιστορία της Ελλάδος. Στελεχώθηκε διαχρονικά από σπουδαίους δασκάλους και καθηγητές και ανέδειξε, όχι τυχαία, πληθώρα αποφοίτων που διακρίθηκαν στην Πολιτική, τον Ακαδημαϊκό, Δικαστικό, Επιστημονικό, Καλλιτεχνικό και Επιχειρηματικό χώρο. Μεταξύ των επιφανών αποφοίτων του περιλαμβάνονται 3 πρωθυπουργοί (Α. Παπανδρέου, Κ. Σημίτης Κ. Καραμανλής), διακεκριμένοι πολιτικοί (Αθ. Τσαλδάρης, Λ. Κύρκος, Γ.Α. Μαγκάκης, Ι. Βαρβιτσιώτης, Ν. Βούτσης) ανώτατοι δικαστικοί όπως οι Πρόεδροι του ΣΤΕ Θ. Κουρουσόπουλος και Γ. Παναγιωτόπουλος, Ακαδημαϊκοί (Σπ. Ιακωβίδης, Απ. Γεωργιάδης), ο σκηνοθέτης Ν. Κούνδουρος, ο συγγραφέας Ζ. Χατζηφωτίου, διεκακριμένοι καθηγητές Πανεπιστημίου της Ελλάδας και του εξωτερικού κλπ.

Πάνω απ΄ όλα, το ΠΣΠΑ έμεινε στη μνήμη των αποφοίτων του για το ιδιαίτερο κλίμα και την ατμόσφαιρά του, που προήγαγε τη γνώση και επεδίωκε την αριστεία, ευνοώντας ταυτόχρονα την ελευθερία στη σκέψη και στην έκφραση.